Bjarne Brath A/S i Hadsund bliver ny hovedsponsor for Aalborg DH resten af indeværende sæson og næste sæson. Bjarne Brat A/S bliver hermed ny hovedsponsor sammen med Sparekassen Himmerland. Samtidig har den administrerende direktør Jan Hansen og direktør for erhverv, Claus Bech Nielsen, med flere solgt deres aktieposter til direktør Bjarne Brath, der dermed bliver storaktionær i håndboldklubben. Organisatorisk indebærer aftalen desuden, at Jan Hansen skifter job i klubben fra administrerende direktør til sportsdirektør, mens Claus Bech Nielsen helt forlader klubben. Ny administrerende direktør bliver Lars Steffensen, Hanstholm, der tiltræder sit nye job på mandag. - Økonomisk er det svære tider for damehåndbold på topniveau. Derfor er vi meget glade for, at Bjarne Brath A/S er trådt til som ny hovedsponsor. Det er et samarbejde begge parter glæder sig til og ser frem til, siger Lars Steffensen. Lars Steffensens primære opgave som administrerende direktør bliver at tiltrække flere sponsorer, både små og store. - Vi har brug for flere sponsorer, så vi kan få styrket vores økonomisk fundament yderligere, siger Lars Steffensen.

Opsummering:
I en økonomisk trængt tid kan Aalborg DH nu glæde sig over en ny hovedsponsor.